CPF-GFPTตีปีกอียูไฟเขียวส่งออกไก่สด
หุ้นบริษัทเจริญโภคภัณฑ์อาหารCPF-GFPT ปรับตัวแรง  หลังสหภาพยุโรป ไฟเขียวให้ส่งออกไก่สดได้ 1 ก.ค.นี้
4 เม.ย. 2555

หุ้นบริษัทเจริญโภคภัณฑ์อาหารCPF-GFPT ปรับตัวแรง  หลังสหภาพยุโรป ไฟเขียวให้ส่งออกไก่สดได้ 1 ก.ค.นี้
หุ้นบริษัทเจริญโภคภัณฑ์อาหาร(CPF) และบริษัทจีเอฟฟีที(GFPT) เช้าวันที่ 4เม.ย.ปรับตัวขึ้นแรงอย่างโดดเด่น หลังจากสหภาพยุโรปหรือ EU อนุมัติให้ประเทศไทยสามารถส่งออกไก่สดไปยังประเทศในยุโรป ได้อีกครั้ง ตั้งแต่วันที่ 1 ก.ค.เป็นต้นไป นับตั้งแต่ถูกห้ามระงับส่งออกในช่วง 8 ปี ที่ผ่านมาจากการแพร่กระจายของไข้หวัดนก 
ราคาหุ้น CPF เพิ่มขึ้น 0.75บาท  วิ่งขึ้น 2.03% มาอยู่ที่ 37.75 บาท  มูลค่าการซื้อขาย 323ล้านบาท ส่วน GFPT  บวก 0.60 บาทหรือ 5.94%   ราคาอยู่ที่ 10.70 บาทมลค่าซื้อขาย92ล้านบาท 
บล.เมย์แบงก์ กิมเอ็ง(ประเทศไทย)ออกบทวิเคราะห์ฯแนะ"ทยอยสะสม"หุ้น CPFให้ราคาเหมาะสม 45 บาท ราคาหุ้นมีปัจจัยบวกเรื่องอียู  โดยประเมินว่าจะเป็นบวกทั้งระยะสั้น และยาวต่อ CPF แม้ว่าในปัจจุบันสัดส่วนรายได้จากการขายไก่สดจะคิดเป็นราว 2% ของรายได้ธุรกิจไก่ทั้งหมด  
ปัจจัยบวกระยะสั้น คาดว่าจะส่งผลให้ปริมาณซัพพลายไก่ในประเทศลดลง และส่งผลให้ราคาไก่เริ่มฟื้นตัวตั้งแต่ ไตรมาส2 เป็นต้นไป หลังลดลงถึง 27%  ใน ไตรมาส1 เหลือ 34.5 บาท / กิโลกรัม จากการเกิดซัพพลายส่วนเกิน  ปัจจัยบวกระยะยาว คาดว่าจะส่งผลให้สัดส่วนรายได้จากการขายไก่สดเพิ่มขึ้นอย่างมีนัยสำคัญ และเป็นการเปิดตลาดใหม่ให้กับ CPF ซึ่งเป็นบริษัทที่มีความพร้อมสูง เพื่อแข่งขันในตลาดโลก และมีข้อได้เปรียบจากการเกิด การประหยัดต่อขนาด
นอกจากนี้  คาดว่ากำไรสุทธิ ไตรมาส1 จะทำระดับสูงสุดใหม่ที่ 6,000 ล้านบาท หรือขยายตัวสูงถึง 70% จากช่วงเดียวกันปีก่อน เนื่องจากเป็นไตรมาสแรกที่เริ่มรวมงบการเงินของ CPP เข้าสู่งบการเงินรวม และมีการบันทึกกำไรพิเศษจากการปรับมูลค่าเงินลงทุนใน CPV ไม่ต่ำกว่า 3,000 ล้านบาท โดยส่งผลให้กำไรทั้งปี 2555 ขยายตัวสูงถึง 39%  เป็น 2.2 หมื่นล้านบาท และคาดการณ์เงินปันผลปี 2555 หุ้นละ 1.30 บาท คิดเป็นผลตอบแทนจากเงินปันผล 3.5%